Verdagte nog nie aangekla oor lyk in winkeltrollieArgieffoto ’n Man wat sedert Woensdag in polisie-aanhouding is nadat hy met ’n liggaam in ’n winkeltrollie in Kaapstad betrap is, sal óf Vrydag formeel aangekla word óf vrygelaat word. Kapt. FC van Wyk, woordvoerder van die polisie, het aan Maroela Media gesê ŉ verbyganger het Woensdag omstreeks 07:00 die 41-jarige man in Lavender Hill gewaar terwyl hy die liggaam in ŉ winkeltrollie gestoot het. Volgens Van Wyk was die liggaam onder ŉ plastieksak en rommel in die winkeltrollie versteek. Die verbyganger het die voorval by die polisie aangemeld waarna die man deur die Steenberg-polisie vir ondervraging ingeneem is. ŉ Saak van moord is na dié gruvonds aanhangig gemaak. Van Wyk ontken egter dat die liggaam onthoof is soos elders berig word. “Die identiteit van die oorledene is nog nie vasgestel nie en die omstandighede rakende die persoon se dood word ondersoek. Die formele ondersoek is nog nie afgehandel nie,” het Van Wyk gesê. Hy het gesê indien die man vandag formeel aangekla word in verband met die voorval, sal hy Maandag in die hof verskyn. Enigeiemand met inligting rakende die liggaam word versoek om die Steenberg-polisiestasie by 021 702 9000 te skakel.